**LR Valsts kancelejai**

**LR Ekonomikas ministrijai**

2019. gada 22. novembris

Nr. 26/19

*Par Nacionālo enerģētikas un klimata plānu 2021.-2030.gadam*

Biedrība “Latvijas ceļu būvētājs” (turpmāk tekstā – LCB) ir iepazinusies ar Valsts sekretāru sanāksmē 2019. gada 14. novembrī izsludināto plāna projektu "Latvijas Nacionālais enerģētikas un klimata plāns 2021.-2030.gadam” (turpmāk tekstā – Plāns) un tā pielikumiem un uzskata, ka Ekonomikas ministrijas piedāvājums darba plānam ir vērā ņemams tā sākums.

Vienlaikus LCB uzskata, ka plānā ir gan metodoloģiskas, gan faktoloģiskas kļūdas vai apzināti problēmu noklusējumi, kas pirms plāna apstiprināšanas būtu jālabo.

Tā, piemēram, makroekonomiskajās prognozēs līdz 2030.g. (Plāna 36. lpp.) tiek plānots, ka enerģijas galapatēriņš pieaugs būvniecības sektorā, neņemot vērā to, ka autoceļu un tiltu būvniecībai jau nākošos trīs gadus valdība pasūtījumu apjomus ir samazinājusi par ~40%. Savukārt plāna 4.9. punktā *Transports* pēc secinājuma, ka “tieši autotransports ir galvenais transporta apakšsektors, kurā ir nepieciešams veikt būtiskus pasākumus energoefektivitātes uzlabošanā […]”, nekas par ceļu kvalitāti un energoresursu zudumiem, ko tie rada, neseko. Vēl vairāk, apskatot Plāna 33.un 34.lpp. tiek atklāts, kravu pieaugums dzelzceļā par 12 % (???), bet infrastruktūra, kas nodrošina ekonomisko un fizisko mobilitāti valstī - ceļi un tilti - vispār tiek ignorēta.

Arī 5.pielikumā skaidrotajā Plāna radīšanas metodoloģijā (2.lpp.) par zudumiem, kas tiek ņemti vērā pie scenāriju modelēšanas, zaudējumi ekonomikai no pārvietošanās pa sliktiem ceļiem un caur to radītiem zaudējumiem vispār netiek pieminēti. Tiek

uzskaitīt visi tradicionālie zudumi tīklos, bet zaudējumi, ko, pamatojoties uz Eiropas Savienības normatīviem jau vairāk kā 10 gadus rēķina un publicē Satiksmes ministrija,

kuros ir zaudējumu struktūra valsts ekonomikai no pārvietošanās pa sliktiem ceļiem, pat netiek pieminēti. Plāna realizācijas gadījumā Ekonomikas ministrija paredzējusi, ka sabiedrība un tautsaimniecība iegūs ilgtspējīgu un efektīvu mobilitāti, samazinot pārvietošanās laiku un atvieglojot preču un pakalpojumu mobilitāti, ko LCB vērtē kā apzinātu sabiedrības maldināšanu, jo, ja zaudējumi, ko katru gadu Latvijai nes nesakārtoti ceļi un tilti turpinās augt kā līdz šim (Satiksmes ministrijas dati - 2018.g. zaudējumi - 1,112. miljardi EUR), plānoto mobilitāti varēs sasniegt, labākajā gadījumā, tikai ar droniem.

Bez augstākminētā, 108. lpp., 4.9.sadaļā Transports analizējot SEG emisiju bilanci, tiek konstatēts, ka transports valstī dominē ar 28,5% īpatsvaru, bet netiek analizēta šo emisiju radītāju struktūra. Pēc Vides aizsardzības un reģionālās attīstības 2016.g. emisiju inventarizācijas datiem vairāk kā 93% šo emisiju rada autotransports, dzelzceļš tikai 7%. Tai pat laikā šo dzelzceļa emisiju samazināšanai plānā tiek paredzēti miljardi Euro, par ceļiem un tiltiem aizmirstot. Biedrība LCB, pēc ekspertu vērtējuma, ir secinājusi, ka tikai samazinot uz ceļiem nelietderīgi iztērēto degvielu, emisiju apjomi no autotransporta varētu samazināties par 15-18 %.

 Biedrība LCB uzskata, ka Plāna projekts ir būtiski papildināms un labojams, tādu nedrīkstētu apstiprināt un iesniegt Eiropas Komisijai.

Ar cieņu,

Andris Bērziņš

Biedrības “Latvijas ceļu būvētājs”

Valdes priekšsēdētājs